**Divtik vērtīga dāvana Latvijas simtgadei**

Tādu apzīmējumu man gribētos dot interesantajai un saturiski bagātajai konferencei "Mūsu trejādā Latvija", kas 29. septembrī norisinājās Rīgas Latviešu biedrības nama Lielajā zālē.

Daļa no sanākušajiem bija ar sirmām galvām, jo konferences organizatori bija Latvijas Okupācijas izpētes biedrība (LOIB) kopā ar Latvijas Politiski represēto apvienību (LPRA). Tas būtu pirmais “divtik”, jo abu biedrību sadarbība divkāršoja spēkus, kas ļoti nepieciešami plašās konferences noorganizēšanai, noformēšanai un saturiskajai piepildīšanai.

Konferences nosaukums "Mūsu trejādā Latvija" atšifrējams šādi: brīvā Latvija 🡪 okupētā Latvija 🡪 brīvā Latvija.

Konferencē runāja 15 augsta līmeņa referenti, kas visi bija rūpīgi sagatavojušies, jo viņu stāstītais bija rezultāts daudzu gadu pacietīgiem pētījumiem visdažādāko arhīvu dzīlēs.

Runātāji analītiski novērtēja Latvijas tautsaimniecības attīstību, politiskos un demogrāfiskos procesus, un sociālekonomiskos aspektus visos jau pieminētajos trijos laika posmos, sniedza klausītājiem kompleksu atskatu uz līdz šim mūsu valsts noieto ceļu kontekstā ar pārējām tautām un valstīm.

Vārda vistiešākajā nozīmē šī bija valsts jubilejai veltīta konferences, jo runāts tika par visu mūsu pirmās simtgades periodu. No sasniegtā un no kļūdām jāmācās, jo mēs kā laimīga un lepna tauta ejam pretī savai nākotnei. Mums ir milzīga atbildība saglabāt savu patību, jo pasaulē ir vairāk nekā 3.000 valodu, bet tikai mazliet mazāk par divsimt tautām ir pašām sava valsts.

Par mūsu īpašo atbildību tautas un vēstures priekšā runāja gan 12. Saeimas priekšsēdētāja Ināra Mūrniece, gan Eiroparlamenta deputāte Inese Vaidere.

"Tas, ka mēs 50 okupācijas gados spējām sevī uzturēt dzīvu neatkarīgas Latvijas ideju, dod iedvesmu domāt par Latvijas pastāvēšanu cauri gadsimtiem, kalt plānu nākotnei un saprast, kādu vēlamies veidot Latvijas nākamo simtgadi," teica 12. Saeimas priekšsēdētāja. Kā uzsvēra Ināra Mūrniece, tieši līdzšinējie ideāli, tautas dārgumi un pieredze ir mūsu nākotnes pieturpunkti, raugoties uz Latvijas attīstību. Tā ir latviešu valoda un kultūra, Latvijas daba, latviskā dzīvesziņa un Rietumu civilizācijas garīgās vērtības.

Konferenci saskanīgā duetā vadīja Latvijas Politiski represēto apvienības priekšsēdētājs Ivars Kaļķis un Latvijas Okupācijas izpētes biedrības valdes priekšsēdētāja Ruta Pazdere. Ievadā viņi ieskicēja konferences mērķi: sniegt klausītājiem zinātniski pamatotu pārskatu par mūsu valsts pirmo simtgadi. Jo, tikai pilnvērtīgi izvērtējot pagātni, varam labāk novērtēt mūsu tautas sasniegto un pareizāk nospraust turpmāk ejamo attīstības ceļu. Paredzēts ka pētnieki, kas iesaistīti PSRS okupācijas nodarīto zaudējumu aprēķinos, stāstīs par jaunākajiem atklājumiem, kuri faktiski Latvijas sabiedrībai līdz šim vēl nebija zināmi - atklāja Ruta Pazdere.

Konferences pirmā daļa tika veltīta Latvijas valstij tās pirmās neatkarības laikā (no 1918. gada līdz okupācijai 1940. gadā). Par šīm tēmām referēja zinātnieki Jānis Počs, Edvīns Vītoliņš, Andrejs Ezemuiža un atvaļinātais brigādes ģenerālis Kārlis Krēsliņš.

PSRS un Nacistiskās Vācijas okupācijas periodu (1940-1991) raksturoja zinātnieki Kārlis Kangeris, Jānis Riekstiņš, Gatis Krūmiņš, kinorežisore Dzintra Geka-Vaska un Zigmārs Turčinskis.

Pamielojušies ar gardām pusdienām, konferences dalībnieki klausījās referentu ziņojumus par tiešām sarežģītajiem procesiem tautsaimniecībā un sabiedrībā pēc neatkarības atjaunošanas. Runāja bijušais FM Nodokļu politikas departamenta direktors Artūrs Kodoliņš, vides eksperts Rolands Artūrs Bebris, a/s Luminor banka ekonomists Pēteris Strautiņš, kā arī – bijušais (1992-1995) PSRS (KF) armijas izvešanas kontroles biroja vadītājs, PSRS militārās vēstures pētnieks Ilgonis Upmalis. Viņa pētījumi tiešām ir pārsteidzoši, jo viņš pats ir līdzdarbojies PSRS (KF) armijas izvešanas procesā, sarakstījis grāmatas. Viņa pētījumi ir ievietoti interneta vietnēs: [*www.loib.lv*](http://www.loib.lv) un [*http://okupacijaszaudejumi.lv/*](http://okupacijaszaudejumi.lv/)

Laikraksta “Latvija Amerikā” lasītājiem būs iespējams iepazīties ar visiem šīs konferences referātiem un prezentācijām, kuri tiks ievietoti gan Latvijas Politiski represēto apvienības mājas lapā [*www.represētie.lv*](http://www.represētie.lv) gan Latvijas Okupācijas izpētes biedrības mājas lapā [*www.loib.lv*](http://www.loib.lv).

Andrejs Cīrulis